भारोत्तोलक सागरद्वारा राष्ट्रिय कीर्तिमानमा सुधार
नेपाली भारोत्तोलक सागर भण्डारीले थाइल्यान्डको फुकेटमा भएको आईडब्लूएफ वर्ल्डकप भारोत्तोलन च्याम्पियनसिपमा तीन राष्ट्रिय कीर्तिमान बनाएका छन् ।
काठमाडौँ — नेपाली भारोत्तोलक सागर भण्डारीले थाइल्यान्डको फुकेटमा भएको आईडब्लूएफ वर्ल्डकप भारोत्तोलन च्याम्पियनसिपमा तीन राष्ट्रिय कीर्तिमान बनाएका छन् ।पुरुष १०९ केजीमाथि तौल समूहमा सागरले राष्ट्रिय कीर्तिमान स्थापित गरेका हुन् । उनले स्न्याचमा १३४ केजी, क्लिन एन्ड जर्कमा १७२ केजी र कुलमा ३०६ केजी भार वहन गर्दै आफ्नै नामको तीनै राष्ट्रिय कीर्तिमानमा सुधार गरेका हुन् ।सागरको नाममा स्न्याच १३३ केजी, क्लिन एन्ड जर्कमा १७१ केजी र कुलमा ३०३ केजीको राष्ट्रिय कीर्तिमान थियो । स्न्याच र कुलमा सागरले १९ औं एसियाली खेलकुदमा राष्ट्रिय कीर्तिमान बनाएका थिए ।क्लिन एन्ड जर्कको राष्ट्रिय कीर्तिमान सागरले उज्वेकिस्तानमा भएको एसियाली भारोत्तोलन च्याम्पियनसिपमा बनाएको नेपाल भारोत्तोलन संघका अध्यक्ष राम श्रेष्ठले जनाएका छन् ।